text: Ung knallertkører er dræbt i en højresvingsulykke 
  13 juni 2013 kl. 13.41
  24-årig er død, efter at han på knallert i Aabenraa blev ramt af en lastbil, der drejede til højre.
  En ulykke med en lastbil har i dag kostet en ung knallertkører livet i Aabenraa.
  Ulykken er sket på Gammelhavn midt på dagen, skriver jv.dk.
  Foreløbig ser det ud til, at der er tale om en højresvingsulykke med en lastbil, oplyser Syd- og Sønderjyllands Politi til Ritzau.
  Tilsyneladende kørte den 24-årige knallertkører ind i siden på lastbilen, der var ved at dreje til højre.
  